Die Springbokke het vir ’n derde opeenvolgende toets op hulle jaareindtoer ’n nuwe skrumskakel in die beginspan.
“Sy vrou is in ’n toestand, sy het ná die ongeluk dadelik van hul huis in Port Elizabeth hierheen gevlieg,” sê Brooker.
Gerald, die kameelperdbul wat Carvalho gestamp het, sal soos altyd op die lodge aanbly en vryelik kan wei. “Hy het niks verkeerd gedoen nie, hy het net sy gebied beskerm,” sê Brooker. “Dit was ’n tragiese ongeluk en dit was die eerste keer dat so iets by ons gebeur. Ons harte gaan uit na Carvalho se familie.”
“Ons het die filmspan soos altyd vooraf baie duidelik met ’n luidspreker gewaarsku om nié naby die diere te kom nie. Ons raak nie aan hulle nie. Ons sit kos neer en hulle kom vreet dit en loop weer weg na hul woon- en weigebied soos hulle wil.
“Gerald het ná die padtoneel self weggeloop. Intussen het Carlos wye skote van ’n voertuig af in die pad verfilm. Gerald het later weer nader aan die skiettoneel, agter ’n bos in, beweeg.”
Vicky sê Carvalho, wat al vir nege jaar tonele op die lodge verfilm, “het teen sy karakter in” die voorgeskrewe reëls oortree en te naby aan die kameelperd gegaan – net sowat ’n meter weg van die dier.
Vicky sê die kameelperd het Carvalho nie aangeval nie. “Hy het doodstil gestaan en Carlos net met ’n stadige swaai van sy kop uit sy onmiddellike ruimte probeer kry.”
Vicky sê hulle het die nodige lisensies wat vereis word om diere te verfilm. “Ons het ’n baie goeie reputasie.”
¦ Carvalho is onder meer vereer vir die verfilming van die rolprent The Forgotten Kingdom waarvoor hy in 2013 en 2014 pryse op onderskeidelik ’n filmfees in Londen en by die Africa Movie Academy Awards ontvang het. Die rolprent handel oor ’n jong man in Afrika wat sy pa, van wie hy vervreem was, moet gaan begrawe.